**URDHËR**

**Nr. 191, datë 4.5.2022**

**PËR PËRCAKTIMIN E RREGULLAVE PËR MBAJTJEN E ADRESËS SË POSTËS ELEKTRONIKE PËR PËRKTHYESIN ZYRTAR DHE INTERPRETIN E GJUHËS SË SHENJAVE**

Në mbështetje të nenit 102, pika 4 të Kushtetutës, të nenit 7, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, si dhe të nenit 24, shkronja “ë”, të ligjit nr. 82/2021, “Për përkthimin zyrtar dhe profesionin e përkthyesit zyrtar”,

URDHËROJ:

1. Përkthyesi zyrtar dhe interpreti i gjuhës së shenjave është i detyruar të mbajë një adresë zyrtare të postës elektronike dhe të sigurojë funksionimin e rregullt të saj.

2. Adresa zyrtare e postës elektronike mund të përdoret nga Ministria e Drejtësisë, autoritetet e tjera publike dhe organet proceduese për komunikimin me përkthyesin zyrtar dhe interpretin e gjuhës së shenjave.

3. Përkthyesi zyrtar ose interpreti i gjuhës së shenjave, ose kur përkthyesit janë të organizuar në zyra përkthimi, zyra e përkthimit, e regjistron këtë të dhënë dhe çdo ndryshim të saj në regjistrin tregtar, sipas parashikimeve të legjislacionit përkatës.

4. Kur Ministria e Drejtësisë, autoritetet e tjera publike dhe organet proceduese dërgojnë njoftime ose çdo lloj komunikimi në adresën zyrtare të postës elektronike të njoftuar, konsiderohet se njoftimi ose komunikimi është kryer.

5. Çdo ndryshim i adresës zyrtare të postës elektronike i njoftohet strukturës përgjegjëse në Ministrinë e Drejtësisë, me shkresë dhe në rrugë elektronike, brenda dy ditëve nga kryerja e këtij ndryshimi.

6. Në rast se përkthyesi zyrtar ose interpretit të gjuhës së shenjave nuk njofton ndryshimin e adresës zyrtare të postës elektronike, sipas parashikimit të pikës 5 të këtij urdhri, çdo njoftim ose komunikim që kryhet në adresën e njoftuar më parë prej tij, konsiderohet si i kryer, kur është dërguar në adresën e mëparshme.

7. Çdopërkthyes zyrtar dhe interpret i gjuhës së shenjave, merr masa për zbatimin e këtij urdhri dhe njofton në Ministrinë e Drejtësisë, me shkresë dhe në rrugë elektronike, adresën zyrtare të postës elektronike, brenda 10 ditëve nga hyrja në fuqi e këtij urdhri.

8. Ngarkohen përkthyesit zyrtarë, interpretët e gjuhës së shenjave, Drejtoria e Monitorimit të Profesioneve të Lira dhe Drejtoria për Marrëdhëniet Juridiksionale dhe Bashkëpunimin Ndërgjyqësor në Ministrinë e Drejtësisë për ndjekjen dhe zbatimin e këtij urdhri.

9. Ngarkohet Sektori i Arkiv-Protokollit për njoftimin e këtij urdhri.

Ky urdhër hyn në fuqi pas botimit në Fletoren Zyrtare.

MINISTËR I DREJTËSISË

**Ulsi Manja**